Pence: marrëveshja mbi programin bërthamor të Iranit duhet të ndryshojë
Nënpresidenti amerikan i bëri komentet në Jeruzalem, gjatë takimit me Presidentin izraelit Reuven Rivlin
Nënpresidenti i SHBA, Mike Pence përsëriti sot qëndrimin e administratës Trump se marrëveshja ndërkombëtare mbi programin bërthamor të Iranit duhet të ndryshojë. Ai tha gjithashtu se zhvendosja e ambasadës amerikane nga Tel Avivi në Jeruzalem është një shenjë e qartë e angazhimit të SHBA. Gjatë takimit me presidentin izraelit Reuven Rivlin, nënpresidenti amerikan Mike Pence tha se SHBA po u dërgojnë një sinjal aleatëve evropianë rreth nevojës për të ndryshuar marrëveshjen e vitit 2015 që solli zbutjen e sanksioneve ndaj Iranit në këmbim të kufizimit të programit të tij bërthamor për të siguruar se Teherani nuk do të zhvillonte armë bërthamore. Presidenti Donald Trump dhe udhëheqësit izraelitë e kanë kundërshtuar marrëveshjen, duke argumentuar se Irani mori shumë, duke lëshuar shumë pak. Po sot, zoti Pence tha gjithashtu se shpreson që vendimi i Presidentit Trump për të njohur Jeruzalemin si kryeqytetin e Izraelit do të kontribuojë për t’i dhënë fund konfliktit në Lindjen e Mesme: tha nënpresidenti Pence. Sekretari amerikan i Shtetit Rex Tillerson kishte thënë më parë se zhvendosja e ambasadës ka gjasa të zgjasë vite. Por dje, zëdhënësja e Departamentit të Shtetit Heather Nauert konfirmoi se administrata "do ta përshpejtojë planin e saj për të hapur ambasadën e SHBA në Jeruzalem dhe do të hapë ambasadën para fundit të vitit". Udhëheqësit palestinezë kanë qenë shumë kritikë ndaj vendimit të Presidentit Trump. Një grup ligjvënësish arabë e pritën me protesta fjalimin e zotit Pence në parlamentin izraelit. Ata mbanin pankarta ku shkruhej: “Jeruzalemi është kryeqyteti i Palestinës”, përpara se të nxirreshin me forcë nga salla.